## La Generalitat dona cobertura legal per a accedir als més dels 660 locals dels municipis afectats per la DANA i extraure el llot

*** La mesura s’adopta per causes de salut pública i estarà vigent el temps necessari per a assegurar una adequada retirada dels elements insalubres
* Amb la [publicació d’esta orde](https://dogv.gva.es/va/resultat-dogv?signatura=2024/12358) de la Generalitat, les empreses contractades per la Diputació podran, este mateix dilluns, procedir al buidatge de l’aigua, l’extracció de llots i el seu transport a les zones habilitades**

La Generalitat, atenent causes de salut pública, ha donat la cobertura legal necessària perquè es puga accedir a garatges i locals comunitaris, de caràcter privat, per a continuar amb l’extracció del llot localitzat en més de 660 ubicacions en soterranis i garatges en les localitats d’Albal, Catarroja, Alfafar, Massanassa, Paiporta, Picanya, Benetússer i Sedaví.

Amb este objectiu, les conselleries de Sanitat i de Justícia i Interior han emés una orde conjunta, segons publica el [*Diari Oficial de la Generalitat Valenciana*](https://dogv.gva.es/va/resultat-dogv?signatura=2024/12358) (DOGV), per la qual es permet “l’entrada en els garatges, baixos i locals de les zones afectades durant el mínim temps possible”, amb l’única i exclusiva finalitat de “netejar i extraure el llot i altres substàncies que constituïsquen elements d’insalubritat i que poden suposar una amenaça per a la salut i la salubritat pública”.

Així, s’assenyala que, “en particular, s’haurà de procedir al buidatge de l’aigua, l’extracció de llots i el seu transport a les zones degudament habilitades a tal fi”.

L’àmbit territorial d’actuació serà el dels municipis afectats per la catàstrofe ocasionada amb motiu de la DANA i “l’àmbit temporal d’aplicació d’esta orde s’estendrà al necessari per a assegurar una adequada retirada dels elements insalubres”.

D’esta manera, amb esta cobertura legal que oferix la Generalitat, la Diputació de València podrà firmar els contractes d’emergència necessaris, sectoritzats per municipis afectats perquè les empreses adjudicatàries puguen, a partir de dilluns, procedir al buidatge de l’aigua, l’extracció de llots i el seu transport a les zones habilitades.

Una vegada garantits en els municipis afectats per les inundacions el subministrament bàsic d’aigua, energia i comunicacions; la millora de sanejament; la distribució d’aliments; les reparacions necessàries, i la neteja, es fa necessari adoptar mesures extraordinàries per a evitar situacions que puguen comprometre la salut dels ciutadans i així evitar malalties derivades de la proliferació de rosegadors, insectes i altres malalties com la leptospirosi, per la qual cosa es fa necessari retirar el llot, els fangs i les escombraries de tots els llocs que puguen suposar un risc a les persones.

Fecha: 22/11/2024